‘Skors SAUK-bedryfshoof’ sê appèlhofHlaudi Motsoeneng Foto: news.iafrica.com Hlaudi Motsoeneng, omstrede bedryfshoof van die SAUK, moet vir 60 dae lank geskors word terwyl ŉ tugverhoor vir sy oortredings gehou word, het die appèlhof in Bloemfontein Donderdag beslis. Motsoeneng het die hof genader om te appelleer teen ‘n vroeëre hooggeregshofbevel wat bevind het dat hy geskors moet word hangende sy tugverhoor. Dit volg nadat adv. Thuli Madonsela, die Openbare Beskermer, onder meer vroeër bevind het dat Motsoeneng se aanstelling onregmatig was, hy buitensporige salarisverhogings ontvang het en oor sy kwalifikasies gelieg het. Die SAUK se raad het hom sedertdien ŉ verdere R1 miljoen-salarisverhoging gegee en toegelaat om aan te hou werk, sonder enige dissiplinêre optrede. Die SAUK sal hom nou moet ondersoek en tugstappe neem anders kan die uitsaaier van minagting van die hof aangekla word.